Man vies oor masker, toe skiet hy kassier | Maroela Media
'n Duitser het hom Sondag aan die polisie oorgegee ná hy 'n kassier by 'n vulstasie doodgeskiet het. Die man het na bewering 'n woede-uitbarsting gekry nadat die kassier hom gevra het om sy masker aan te sit.
Die voorval het Saterdagaand by 'n vulstasie in die dorp Idar-Oberstein in Duitsland plaasgevind.
Die 49-jarige verdagte het na die vulstasie gegaan om 'n bier te koop. Toe hy die bier betaal, het die kassier, 'n student, hom gevra om sy masker aan te sit. Ná 'n kort stryery het die man die vulstasie verlaat.
Die man het ongeveer 'n halfuur later na die vulstasie teruggekeer, hierdie keer met 'n masker aan.
Hy het 'n pak met ses biere van die winkelrak gehaal en na die kassier geneem. Hy het sy masker afgehaal en die kassier het hom weer daaroor vermaan.
Die man het hom toe só vererg dat hy 'n rewolwer uitgepluk en die kassier in die kop geskiet het.
Die man het hom die volgende dag aan die polisie oorgegee. Hy het erken dat hy die kassier doodgeskiet het en is summier in hegtenis geneem.
Hy het vir die polisie gesê hy voel vasgevang weens die Covid-19-afsonderingsmaatreëls. Volgens hom maak die maatreëls inbreuk op sy regte en hy kon geen ander uitweg sien nie.
Die burgemeester van Idar-Oberstein, Frank Fruehauf, het die voorval sterk veroordeel.
Inwoners van die dorp het Sondag blomme en kerse buite die vulstasie neergelê uit medelye met die gestorwe kassier.
Duitsland het tydens die pandemie herhaaldelike protesoptredes teen maskers ondervind, waarvan sommige tienduisende mense gelok het.
Sjoe so het elke land sy kruis
Genade… Ek is ook keelvol en gefrustreerd met die inperking en al die simpel reels wat nie sin maak nie, maar ek sal nou nie my eie lewe so verwoes nie.
Vrydag het 'n oom hom in my winkel net so vir my vererg toe ek hom vra om 'n masker te dra en sy hande te sanitise toe hy inkom dat hy goed rondgegooi, gevloek en gelaster het. Kliënte het openlik hul kop gestaan en skud vir oom en sommiges het gelag. Simpel reëls wat ons probeer nakom om almal veilig te probeer hou.